Document ID: 32002R2104

32002R2104
L 324/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2104/2002 НА КОМИСИЯТА
от 28 ноември 2002 година
за адаптиране на Регламент (ЕО) № 577/98 на Съвета относно организацията на извадково изследване на работната сила в Общността и Регламент (ЕО) № 1575/2000 на Комисията за приложението на Регламент (ЕО) № 577/98 на Съвета във връзка с използването на списъка на променливите за образованието и обучението и тяхното кодиране за предаване на данни от 2003 година нататък
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), изменен с Регламент (ЕО) № 1991/2002 на Европейския парламент и на Съвета (2), и по-специално член 4, параграф 3 от него,
като има предвид, че:
(1)
Развитието на методите и концепциите, по-конкретно във връзка с разграничението между редовното образование и другите форми на учебни дейности, и приложението на класификацията на областите на образование и обучение изискват изменение на списъка на променливите за образованието и обучението, посочени в член 4, параграф 1, буква з) от Регламент (ЕО) № 577/98.
(2)
Вследствие на това, следва да се измени кодирането на променливите по списъка в приложението към Регламент (ЕО) № 1575/2000 от 19 юли 2000 г. (3). Новият списък и новото кодиране следва да се прилагат още през 2003 г., за да се гарантира пълна съвместимост с ad hoc модула за 2003 г. за обучение през целия живот (4).
(3)
Предвидените в настоящия регламент мерки съответстват на становището на Статистическия програмен комитет, създаден с Решение № 89/382/ЕИО, Евратом на Съвета (5),
ПРИЕ НАСТОЯЩИЯ РЕГЛАМЕНТ:
Член 1
Член 4, параграф 1, буква з) от Регламент № 577/98 на Съвета се заменя със следния текст:
„з)
образование и обучение:
участие в редовно образование или обучение през последните четири седмици
-
равнище,
-
област;
участие в курсове и други учебни дейности през последните четири седмици
-
обща продължителност,
-
цел на най-скорошния курс или друга учебна дейност,
-
област на най-скорошната учебна дейност,
-
участие в най-скорошната учебна дейност през работно време;
постигната степен
-
най-висока успешно завършена степен на образование или обучение,
-
област на най-високата степен на образование или обучение,
-
година на успешното завършване на най-високата степен.“
Член 2
Кодирането на променливите за образованието и обучението с оглед на предаването на данни от 2003 г. нататък съгласно приложението към настоящия регламент заменя съответните променливи, посочени в приложението към Регламент (ЕО) № 1575/2000 на Комисията.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 ноември 2002 година.

Labels: 12
9
19